|  |
| --- |
| **Министерски съвет** |
| |  |  | | --- | --- | | брой: 47, от дата 5.6.2018 г.   Официален раздел / МИНИСТЕРСКИ СЪВЕТ | стр.3 | |
|  |
|  |
| **Постановление № 90 от 29 май 2018 г. за българските неделни училища в чужбина** |
|  |
| **ПОСТАНОВЛЕНИЕ № 90  ОТ 29 МАЙ 2018 Г.**  **за българските неделни училища в чужбина**  МИНИСТЕРСКИЯТ СЪВЕТ  ПОСТАНОВИ:  **Чл. 1.**(1) От държавния бюджет чрез бюджета на Министерството на образованието и науката се осигуряват средства за подпомагане на обучението по учебните предмети български език и литература, история и цивилизации и география и икономика в частта им, отнасяща се до историята и географията на България, организирано в чужбина от:  1. организации на българи, живеещи извън Република България, регистрирани съгласно законодателството на съответната държава за извършване на образователно-културна дейност;  2. задгранични представителства на Република България в чужбина;  3. български православни църковни общини;  4. Славянобългарски манастир „Св. вмчк Георги Зограф“ – Атон, Гърция.  (2) Обучението по ал. 1 се организира в български неделни училища в чужбина за децата от предучилищна възраст и за учениците от I до XII клас.  **Чл. 2.**(1) Българските неделни училища в чужбина осигуряват завършване на обучение по български език и литература, история и цивилизации, география и икономика за определен клас, но не осигуряват завършването на клас и придобиването на степен на образование.  (2) Българските неделни училища в чужбина могат да извършват:  1. допълнителни училищни дейности, които подпомагат обучението по чл. 1, ал. 1 и са свързани със съхраняване на националното самосъзнание, култура и традиции;  2. подготовка на кандидат-студенти за прием в български висши училища по български език и литература, по история и цивилизации и по география и икономика.  **Чл. 3.**Българските неделни училища в чужбина осъществяват дейността си при спазване на следните изисквания:  1. обучението по български език и литература, история и цивилизации и география и икономика се провежда за най-малко двадесет деца в предучилищна възраст и/или ученици в училището;  2. допълнителни училищни дейности за съхраняване на националното самосъзнание, култура и традиции и подготовката на кандидат-студенти могат да се организират в групи с най-малко десет деца/ученици/кандидат-студенти;  3. обучението по български език и литература, история и цивилизации и география и икономика се провежда от лица с придобита професионална квалификация „учител“ в съответствие с държавния образователен стандарт за статута и професионалното развитие на учителите, директорите и другите педагогически специалисти съгласно Закона за предучилищното и училищното образование;  4. обучението се организира за децата от предучилищна възраст и за учениците от I до XII клас по учебни програми и учебни помагала, утвърдени от министъра на образованието и науката;  5. материалната база, необходима за осъществяване на дейностите по чл. 2, е в съответствие с нормативно определените изисквания за училищата в съответната държава, в която функционира българското неделно училище в чужбина;  6. към българското неделно училище в чужбина е създаден родителски съвет;  7. определен е училищен ръководител на българското неделно училище в чужбина от ръководния орган на организацията по чл. 1, ал. 1.  **Чл. 4.**Обучението по български език и литература, история и цивилизации и география и икономика се провежда в присъствена форма при спазване на следните изисквания:  1. учебното време през учебната година се организира в учебни дни и часове в съответствие с графика на учебното време в училищата в Република България и/или в съответствие с графика на учебното време в съответната държава при спазване броя на учебните часове в учебните програми;  2. началото и краят на учебния ден и осигуряването на почивка на учениците между часовете се определят от училищния ръководител и се съгласуват от родителския съвет и от ръководния орган на организацията по чл. 1, ал. 1;  3. обучението по български език и литература, история и цивилизации, география и икономика се организира в класове; разпределението на учениците по класове се извършва по решение на училищния ръководител и се съгласува с родителския съвет и с ръководния орган на организацията по чл. 1, ал. 1;  4. обучението по български език за деца от предучилищна възраст се организира в групи с деца от 4- до 7-годишна възраст;  5. в българското неделно училище в чужбина се води училищна документация, която включва: дневници на паралелките и групите, протоколи от заседанията на родителския съвет, регистрационна книга за издадените на учениците удостоверения за проведено обучение по български език и литература, история и цивилизации и география и икономика, протоколи за осъществена контролна дейност от училищния ръководител, инвентарна книга; училищната документация се води на хартиен и/или електронен носител;  6. за резултатите от обучението на учениците се поставят оценки по съответния учебен предмет, както следва:  а) от I до III клас – годишна оценка с качествен показател – отличен, много добър, добър, среден и незадоволителен, като системата от символи на качествените показатели се определя от училищния ръководител;  б) от IV до ХII клас – годишна оценка с качествен и количествен показател – отличен (6), много добър (5), добър (4), среден (3), слаб (2).  **Чл. 5.**(1) Обучението по български език и литература, история и цивилизации и география и икономика може да се провежда от организацията по чл. 1, ал. 1 съгласувано с родителския съвет, като:  1. електронно обучение с частично присъствени часове, които са не по-малко от 30 на сто по учебен предмет;  2. електронно обучение без присъствени часове.  (2) Електронно обучение с частично присъствени часове може да се провежда в следните случаи:  1. налице е временна невъзможност на деца/ученици за обучение в присъствена форма в българско неделно училище в чужбина за не повече от шест месеца;  2. при заявено желание от родителите на деца/ученици със специални образователни потребности;  3. при заявено желание от лица, които желаят да завършат обучението по български език и литература, история и цивилизации, география и икономика за два класа в рамките на една учебна година.  (3) Електронно обучение без присъствени часове може да се провежда в следните случаи:  1. налице е обективна, трайна невъзможност на деца/ученици за обучение в присъствена форма или по ал. 1, т. 1 в най-близкото българско неделно училище в чужбина, включително за учениците със специални образователни потребности;  2. при несъответствие на възрастта на лицето, което желае да се обучава, с изискванията в учебната програма за придобити компетентности по български език и литература, история и цивилизации и география и икономика за съответния клас.  (4) Електронното обучение по ал. 1 се организира при следните условия и ред:  1. лицата, които желаят да се включат в електронно обучение за съответната година, подават заявление до представляващия организацията не по-късно от 15 дни преди началото на съответната учебна година;  2. заявленията на лицата за електронно обучение се одобряват от ръководния орган на организацията по чл. 1, ал. 1 и от училищния ръководител;  3. представляващият организацията по чл. 1, ал. 1 или училищният ръководител представят в Министерството на образованието и науката до 15 октомври информация за броя на одобрените лица за участие в електронно обучение по съответния учебен предмет, която съдържа и данни за наличие на:  а) електронна платформа за обучение с възможности за проследимост на процеса и резултатите от обучението; създаванe на мултимедийни учебни материали; наличие на система за управление и оценяване на ученето; анимация, аудио и видео; онлайн комуникация между учителя и учениците; тестове;  б) материална инфраструктура – сървърна техника и компютърно оборудване; интернет свързаност;  в) осигурени специалисти по хардуерна поддръжка на сървърната техника и компютърното оборудване;  4. ръководният орган на организацията по чл. 1, ал. 1 и училищният ръководител организират подготовката и публикуването на електронната платформа на обучителни материали, които включват електронните варианти на учебни помагала, одобрени от министъра на образованието и науката, мултимедийни и интерактивни учебни материали, модули за обучение и оценяване, ресурси за самоподготовка;  5. обучителните материали по т. 4 за електронно обучение по учебен предмет осигуряват не по-малко от 75 на сто от учебното съдържание на учебната програма, одобрена от министъра на образованието и науката.  (5) Електронното обучение по ал. 1 може да се провежда в реално време, като учителите и обучаемите са свързани чрез използване на информационно-комуникационни технологии.  (6) Ръководният орган на организацията по чл. 1, ал. 1 и училищният ръководител осигуряват предварителната технологична и методическа подготовка на обучаемите и на учителите за провеждане на електронното обучение.  **Чл. 6.**Допълнителните училищни дейности, свързани със съхраняване на националното самосъзнание, култура и традиции, се осъществяват при спазване на следните изисквания:  1. дейностите се организират в групи;  2. групите се сформират от деца и ученици, които се обучават в присъствена форма или по чл. 5, ал. 1, т. 1, от една и съща или от различни възрасти;  3. съдържанието на дейностите е от областта на музиката, танцовото изкуство, театъра, художественото творчество, родинознанието, знанието за християнството.  **Чл. 7.**Подготовката на кандидат-студенти по български език и литература, история и цивилизации и география и икономика за прием в български висши училища се провежда при спазване на следните изисквания:  1. дейностите се организират в групи;  2. групите се сформират от ученици, които се обучават във втори гимназиален етап на средно образование в българско неделно училище в чужбина;  3. обучението е с продължителност не по-малко от 100 учебни часа годишно по учебен предмет;  4. обучителните материали се разработват от преподавателите, които провеждат подготовката на кандидат-студентите.  **Чл. 8.**(1) На учениците, завършили обучение по реда на чл. 4 и чл. 5, ал. 1, т. 1 по български език и литература, история и цивилизации и география и икономика, се издава удостоверение за проведено обучение, подписано от представляващия организацията по чл. 1, ал. 1, от училищния ръководител и от учителите, провели обучението.  (2) Организациите по чл. 1, ал. 1 представят в срок до един месец след завършване на обучението информация за завършилите ученици в Министерството на образованието и науката с копие до задграничното представителство на Република България в съответната държава на хартиен носител и/или в електронен вид.  (3) Учениците, придобили удостоверение по ал. 1, на които е признат завършен клас по документи, издадени от училище на чужда държава, и които продължават обучението си в училища в Република България, не полагат приравнителни изпити по български език и литература, по история и цивилизации и по география и икономика на България.  (4) Издадените удостоверения за проведено обучение се въвеждат от училищния ръководител до един месец след приключването на учебните занятия за съответния клас в регистрационната книга по чл. 4, т. 5.  **Чл. 9.**(1) За обучението в българското неделно училище в чужбина отговаря училищен ръководител, определен от ръководния орган на организацията по чл. 1, ал. 1.  (2) Училищният ръководител има следните функции:  1. спазва и прилага изискванията на нормативните актове, с които се регламентира дейността на българските неделни училища в чужбина;  2. отговаря и контролира провеждането на обучението по български език и литература, история и цивилизации и география и икономика, както и за дейностите по чл. 6;  3. подпомага представляващия организацията за осигуряване на безопасни условия за провеждане на обучението и на дейностите по чл. 6;  4. изготвя график на седмичното разписание за провеждане на обучението и на дейностите по чл. 6 и следи за изпълнението му;  5. прави предложения за назначаване и за освобождаване на учители и на ръководители на дейностите по чл. 6 пред ръководния орган на организацията по чл. 1, ал. 1;  6. подписва удостоверенията за проведено обучение;  7. отговаря за правилното водене и съхраняване на училищната документация;  8. осъществява взаимодействие между ръководния орган на организацията по чл. 1, ал. 1 и родителите на децата и учениците;  9. участва в заседанията на родителския съвет;  10. съдейства на компетентните органи при извършване на проверки и организира и контролира изпълнението на препоръките и предписанията им.  (3) Училищният ръководител трябва да притежава професионална квалификация „учител“.  **Чл. 10.** (1) Към българските неделни училища в чужбина се създават родителски съвети за подпомагане дейността на училището.  (2) Родителите или лицата, упражняващи родителски права на децата/учениците, избират на събрание родителски съвет и приемат правила за организацията и дейността му с обикновено мнозинство от присъстващите. Събранието се счита за редовно проведено, когато на него присъстват родителите/лицата, упражняващи родителски права, на повече от половината на обучаващите се в училището деца/ученици. Участието на родителите/лицата, упражняващи родителски права, може да бъде дистанционно.  (3) Родителският съвет се състои най-малко от трима членове – родители/лица, упражняващи родителски права, на децата/учениците в българското неделно училище в чужбина, които избират председател помежду си.  (4) Членовете на родителския съвет не участват в управлението на организацията.  (5) Родителският съвет:  1. осъществява наблюдение върху дейността на училището, включително относно законосъобразното и целесъобразното разходване на средствата;  2. обсъжда и прави предложения за решаването на текущи проблеми на училището;  3. съдейства за осъществяването на обучението и за включване на родителите при организиране на допълнителните училищни дейности за съхраняване на националното самосъзнание, култура и традиции.  (6) Родителският съвет заседава най-малко три пъти годишно, за което се отправя покана за участие до задграничното представителство на Република България в съответната държава. В заседанията участва представител на организацията по чл. 1, ал. 1.  (7) Родителският съвет изготвя годишен доклад със становище за резултатите от дейността на българското неделно училище.  (8) Годишният доклад се изпраща в Министерството на образованието и науката с копие до задграничното представителство на Република България в съответната държава на хартиен носител и/или в електронен вид до 30 юли.  **Чл. 11.** Министърът на образованието и науката утвърждава списък на българските неделни училища в чужбина за съответната учебна година.  **Чл. 12.** (1) Предложения за вписване на училища в списъка на българските неделни училища в чужбина се подават от организациите по чл. 1, ал. 1 до министъра на образованието и науката в срок до 31 януари на съответната година.  (2) Предложението по ал. 1 съдържа:  1. заявление за вписване в списъка на българските неделни училища в чужбина, в което се посочват мотиви за функционирането на училището в съответното населено място; към заявлението се прилага следната информация:  а) данни за организацията по чл. 1, ал. 1 – наименование, лице, което представлява организацията, седалище, адрес на управление, адрес за кореспонденция;  б) данни за училището – име и адрес, брой на класовете и паралелките в училището, списъци на децата/учениците, кандидат-студентите и децата/учениците в допълнителните училищни дейности за съхраняване на националното самосъзнание, култура и традиции с пълните им имена по класове/групи/дейности и с година на раждане към момента на подаване на документите;  2. документ за регистрация на организацията по чл. 1, ал. 1, т. 1 и 3 съгласно изискванията на законодателството на съответната държава, като датата на регистрацията е най-малко една година преди подаването на предложението, и копие от Устава на организацията;  3. документ, удостоверяващ наличието на материална база, и декларация за съответствие с нормативно определените изисквания за училищата в съответната държава;  4. информация за кадровото осигуряване на училището с педагогически специалисти – имена на учителите, копие на документ за завършено образование и придобита професионална квалификация „учител“;  5. информация за училищния ръководител – име, завършено образование и придобита професионална квалификация „учител“;  6. график за провеждане на обучението, на допълнителните училищни дейности и на подготовката на кандидат-студенти;  7. разпределение на учебното време по учебни предмети и по класове;  8. протокол от проведеното събрание за избор на родителския съвет по чл. 10, ал. 2.  (3) Документите по ал. 2 се представят на български език, а документът по ал. 2, т. 2 – в заверен превод.  (4) Ръководителят на задграничното представителство на Република България в съответната държава представя по искане на Министерството на образованието и науката информация, удостоверяваща, че организацията по чл. 1, ал. 1, т. 1 и 3, подала предложение за вписване на училището в списъка на българските неделни училища в чужбина, е осъществявала образователно-културна дейност най-малко една година преди подаването на предложението, както и други сведения относно предложението по ал. 1, по своя преценка.  **Чл. 13.** (1) Училище, вписано в списъка на българските неделни училища в чужбина, може да продължи дейността си към друга организация по чл. 1, ал. 1 след завършване на учебните часове за съответната учебна година в следните случаи:  1. при промяна в регистрацията на организациите по чл. 1, ал. 1;  2. при писмено съгласие на организацията, вписана в списъка на българските неделни училища, и приемащата организация по чл. 1, ал. 1.  (2) Приемащата организация по ал. 1, т. 2 подава в срок до 30 юли до министъра на образованието и науката предложение за извършване на промяната. Към предложението се прилагат писменото съгласие на организацията, вписана в списъка на българските неделни училища в чужбина, и документите по чл. 12, ал. 2.  **Чл. 14.** (1) Създава се междуведомствена комисия по въпросите на българските неделни училища в чужбина, която се състои от представители на Министерството на образованието и науката, на Министерството на външните работи, на Министерството на културата и на Държавната агенция за българите в чужбина.  (2) Членовете на междуведомствената комисия се определят със заповед на министъра на образованието и науката по предложение на ръководителите на институциите по ал. 1.  (3) Междуведомствената комисия извършва оценка на внесените предложения за вписване в списъка на българските неделни училища в чужбина и в срок до 30 април на съответната година представя проект на списък за утвърждаване от министъра на образованието и науката или мотивирано предложение за отказ.  (4) Междуведомствената комисия извършва оценка на внесените предложения по чл. 13 в срок до 30 дни след постъпването им и представя на министъра на образованието и науката мотивирано предложение за актуализиране на списъка на българските неделни училища в чужбина или за отказ.  **Чл. 15.** (1) Министърът на образованието и науката утвърждава списъка на българските неделни училища в чужбина или отказва вписване в списъка в срок до 31 май на съответната година.  (2) Министърът на образованието и науката отказва вписване в списъка на българските неделни училища в чужбина:  1. при не представяне в срок на предложението по чл. 12, ал. 1;  2. при липса или несъответствие на някой от документите по чл. 12, ал. 2;  3. при наличие на обстоятелствата по чл. 12, ал. 4 и/или по чл. 17.  (3) Списъкът на българските неделни училища в чужбина се публикува на електронната страница на Министерството на образованието и науката в срок една седмица след утвърждаването му.  (4) В случаите по чл. 13 министърът на образованието и науката утвърждава актуализиран списък на българските неделни училища в чужбина или отказва вписване в списъка в срок два месеца от постъпването на предложението.  **Чл. 16.** (1) Предложение за отписване от списъка на българските неделни училища в чужбина се прави целогодишно от ръководителя на съответната организация по чл. 1, ал. 1.  (2) Предложението по ал. 1 съдържа мотиви за отписване и документи, подкрепящи изложените мотиви.  (3) Отписване от списъка на българските неделни училища в чужбина се извършва по инициатива на министъра на образованието и науката в следните случаи:  1. констатирани нарушения на изискванията за провеждане на обучението и/или на дейностите по чл. 2;  2. липса на кадрова обезпеченост и/или на материална база;  3. констатирани нарушения при разходване на предоставените финансови средства по реда на постановлението;  4. констатирани действия, свързани с налагането на верски, етнически убеждения и/или нетолерантност.  (4) В случаите по ал. 3 се прилагат доказателства за настъпилите обстоятелства за отписване.  (5) Отписване от списъка на българските неделни училища в чужбина може да се извърши и по мотивирано предложение на министъра на външните работи или на ръководителя на задграничното представителство на Република България в съответната държава в случаите, когато е констатирано, че са налице действия от страна на българското неделно училище в чужбина, с които:  1. не се съдейства за утвърждаване авторитета на Република България;  2. не се спазват законите и не се уважават нравите и обичаите на съответната държава.  (6) Представените документи за отписване се разглеждат от междуведомствената комисия по чл. 14, която изготвя становище до министъра на образованието и науката в срок един месец от постъпването на предложението.  (7) Министърът на образованието и науката утвърждава актуализиран списък на българските неделни училища в чужбина или отказва отписване от списъка в срок два месеца от постъпването на предложението.  **Чл. 17.** (1) Междуведомствената комисия по въпросите на българските неделни училища в чужбина събира и обобщава информация за градовете и районите, в които българските неделни училища осигуряват в достатъчна степен обхвата на децата и учениците, които желаят да се обучават в тях.  (2) Определянето на градовете и на районите по ал. 1 е в съответствие с броя на българските неделни училища и на децата и учениците в тях, разположението на училищата, концентрацията на деца от българска общност, капацитета на помещенията, в които се провежда обучението, времето за пътуване и други фактори, които имат отношение към достъпа до българското неделно училище в чужбина и ефективното му функциониране.  (3) Междуведомствената комисия по въпросите на българските неделни училища в чужбина съгласува информацията по ал. 1 с ръководителите на задграничните представителства и представя на министъра на образованието и науката сведение за градовете и районите, в които мрежата от български неделни училища в чужбина е достатъчна за обхвата на децата и учениците, които желаят да се обучават.  **Чл. 18.** Училищата, включени в списъка по чл. 11, представят в Министерството на образованието и науката до 15 октомври актуална информация за дейността на българското неделно училище в чужбина.  **Чл. 19.** (1) Контролът на дейността на българските неделни училища в чужбина се осъществява от министъра на образованието и науката по отношение на организацията на дейностите, разходването на средствата и резултатите от проведеното обучение.  (2) Задграничните представителства на Република България в съответната държава, министърът на външните работи и председателят на Държавната агенция за българите в чужбина съдействат на министъра на образованието и науката за осъществяване на дейността по ал. 1.  **Чл. 20.** (1) Дейността на училищата, вписани в списъка на българските неделни училища в чужбина, се подпомага със средства от държавния бюджет чрез бюджета на Министерството на образованието и науката, определени на базата на:  1. норматив за постоянни разходи;  2. нормативи на дете/ученик за провеждане на присъствена форма или електронно обучение, умножен по броя на децата/учениците в училището в съответния вид обучение за текущата учебна година;  3. норматив за кандидат-студент за провеждане на обучение, умножен по броя на кандидат-студентите в българското неделно училище за съответната учебна година;  4. добавка за дете/ученик за участие в допълнителна училищна дейност за съхраняване на националното самосъзнание, култура и традиции, умножена по броя на децата/учениците в училището, които участват в нея.  (2) Размерите на нормативите и добавката по ал. 1 за предстоящата учебна година се определят със заповед на министъра на образованието и науката, която се публикува на електронната страница на Министерството на образованието и науката.  (3) Размерите на нормативите и на добавката по ал. 1 могат да се диференцират в зависимост от ценовото равнище в различните страни и/или цената на живота в отделни градове.  (4) Размерите на нормативите и на добавката по ал. 1 могат да се коригират с коефициенти, определени със заповедта по ал. 2 за всяка учебна година.  (5) Средствата по чл. 20 се използват за финансиране на разходите за персонал (възнаграждения и осигурителни плащания за сметка на работодател), присъща издръжка и придобиване на оборудване за помещенията.  **Чл. 21.** Средствата, определени по реда на чл. 20, се предоставят:  1. в срок до 31 юли – 50 на сто от определената сума по реда на чл. 20, ал. 1 и 3, а за българските неделни училища към задграничните представителства на Република България в чужбина – на базата на тяхна заявка, но не повече от 50 на сто от определената сума;  2. останалите средства от определената сума по реда на чл. 20, ал. 1, 3 и 4 – в срок до 31 декември, а за българските неделни училища към задграничните представителства на Република България в чужбина – в срок до 28 февруари на следващата година.  **Чл. 22.** (1) Размерът на средствата, определен на базата на нормативите/добавката по чл. 20, ал. 1 и 3, се преизчислява въз основа на представената информация по чл. 18.  (2) Сумите, определени по реда на чл. 20, ал. 1, 3 и 4, могат да се намалят с размера на дължимите за възстановяване средства от организациите по чл. 1, ал. 1 за изминала учебна година, определени въз основа на представен отчет за съответното училище.  (3) При отписването на училище от списъка на българските неделни училища в чужбина организацията по чл. 1, ал. 1 възстановява по бюджета на Министерството на образованието и науката средствата от неусвоените и непризнатите разходи.  **Чл. 23.** (1) Със заповед на министъра на образованието и науката ежегодно се утвърждават правила за отчитане на предоставените средства от организациите по чл. 1, ал. 1 и се определя срокът за отчитането им.  (2) Предоставените средства на организациите по чл. 1, ал. 1 се отчитат посредством електронна система за отчитане.  **Чл. 24.** (1) Министерството на външните работи и задграничните представителства на Република България в чужбина могат да извършват наблюдение в българските неделни училища в чужбина за:  1. съответствието на броя на децата и учениците, които участват в образователния процес и в допълнителните училищни дейности, с представената информация от организациите по чл. 1, ал. 1 в Министерството на образованието и науката;  2. съответствието на материалната база на българското неделно училище с предоставената информация в Министерството на образованието и науката;  3. установяване на наличие на дейности по чл. 2 в българските неделни училища в чужбина.  (2) Министерството на образованието и науката предоставя средства чрез Министерството на външните работи на задграничните представителства за извършване на наблюдението по ал. 1.  **Чл. 25.** При заявена необходимост от ръководителя на задграничното представителство на Република България в чужбина министърът на образованието и науката може да командирова учители по български език и литература за подпомагане на обучението, организирано от организациите по чл. 1, ал. 1, т. 2.  **Допълнителна разпоредба**  **§ 1.**По смисъла на постановлението българско неделно училище в чужбина е организирано обучение по български език и литература, по история и цивилизации и по география и икономика в частта им, отнасяща се до историята и географията на България, по чл. 297, ал. 1 от Закона за предучилищното и училищното образование.  **Преходни и заключителни разпоредби**  **§ 2.**Отменя се Постановление № 334 на Министерския съвет от 2011 г. за българските неделни училища в чужбина (обн., ДВ, бр. 99 от 2011 г.; изм. и доп., бр. 5 и 62 от 2013 г., бр. 32 от 2014 г. и бр. 3 от 2016 г.).  **§ 3.**Училищата, вписани в списъка на българските неделни училища в чужбина съгласно отмененото Постановление № 334 на Министерския съвет от 2011 г. за българските неделни училища в чужбина, продължават дейността си, без да подават предложението и документите по чл. 12, ал. 1 и 2 от постановлението.  **§ 4.**Министерството на външните работи и задграничните представителства на Република България в чужбина администрират и управляват средствата, осигурени от държавния бюджет чрез бюджета на Министерството на образованието и науката, чрез сметки за чужди средства по смисъла на чл. 9 от Закона за публичните финанси.  **§ 5.**Постановлението се приема на основание чл. 297, ал. 2 във връзка с чл. 2, ал. 5 от Закона за предучилищното и училищното образование и чл. 5, ал. 2 и чл. 11, ал. 1 от Закона за българите, живеещи извън Република България.  **§ 6.**Постановлението влиза в сила от 1 юли 2018 г.  Министър-председател: **Бойко Борисов**  За главен секретар на Министерския съвет: **Росен Кожухаров** |
|  |